Bükkábrány

Bükkábrány község Borsod-Abaúj-Zemplén vármegyében, a Mezőkövesdi járásban.

Lakosainak száma 2020-ban 1827 volt.

Fekvése 
A Bükk-vidék és az Alföld találkozásánál, észak-déli irányban, a Kácsi- és Sályi-patak között elterülő település. Miskolctól 33 kilométerre délre található, Egertől 28 kilométerre. A környező települések közül Mezőnyárád 2, Tibolddaróc 5, Vatta 6, Sály pedig 7 kilométerre található. A legközelebbi városok Mezőkeresztes 8,  Emőd és a 13 kilométerre fekvő Mezőkövesd.

Megközelítése 
Legfontosabb közúti megközelítési útvonala a 3-as főút, mely a belterületének déli szélén halad el. Tibolddaróccal és a zsákfalunak tekinthető Káccsal a 25 114-es, Sállyal a 25 115-ös számú mellékút köti össze. Országos közútnak számít még a két utat a település központján át összekapcsoló 25 136-os számú mellékút. Határszélét délen érinti a  is, de személyforgalmat bonyolító megállási pontja nincs a határai között.

Története 
Már a honfoglalás előtt is lakott hely volt. A honfoglaló magyarok itt tartottak pihenőt. Az Örs vezérhez tartozó kabarok szálláshelye, később az Árpád-házi királyok birtoka volt.

Nagy Lajos király mezővárosi rangra emelte, amelyet a török hódoltságig tartott meg. A 15. századtól a 20. századig Alsó- és Felsőábrányként szerepelt. Mária Terézia postaállomást létesített itt. Felsőábrány főleg reformátusok által lakott település volt, Alsóábrányt pedig római katolikusok lakták.

1949-ben egyesítették a két községet Bükkábrány néven.

A falu egykor szűcseiről volt híres, később lignitbányájáról. Itt találták 2007 júliusában a bükkábrányi ősfákat. A lignitbányában szinte épen maradt famatuzsálemeket találtak. A hétmillió éves mocsári ciprusokat  a nagyközönség is megcsodálhatja, a Bükki Nemzeti Park Igazgatóság Ipolytarnóci Ősmaradványok Természetvédelmi Területén.

Nevének eredete 
Egy 13. századi oklevélen említik először, Ábrány néven. Feltehetőleg az Ábrahám személynévből származik a neve.

Közélete

Polgármesterei
 1990-1994: Dudás Sándor (független)
 1994-1998: Dudás Sándor (független)
 1998-2002: Dudás Sándor (független)
 2002-2006: Tóth Péter (független)
 2006-2010: Tóth-Móricz Péter (független)
 2010-2014: Szalai Szabolcs (Fidesz–KDNP)
 2014-2019: Szalai Szabolcs (Fidesz-KDNP)
 2019-től: Szalai Szabolcs (Fidesz-KDNP)

Népesség 
A település népességének változása:

A 2001-es népszámlálás adatai szerint a településnek csak magyar lakossága volt.

A 2011-es népszámlálás során a lakosok 92,3%-a magyarnak, 0,5% németnek mondta magát (7,6% nem nyilatkozott; a kettős identitások miatt a végösszeg nagyobb lehet 100%-nál). A vallási megoszlás a következő volt: római katolikus 53%, református 23,7%, görögkatolikus 0,2%, felekezeten kívüli 3,6% (19,2% nem válaszolt).

Nevezetességei 

 Alsóábrányi római katolikus templom. 1750-ben épült, barokk stílusú. Belső része valamivel később készült rokokó stílusban.
 Felsőábrányi református templom. A mai templom 1802-ben épült, 1914-ben bővítették ki.
 A vándorló bánya titkai – bányászati állandó kiállítás
 Géczy István szobra
 Bükkábrányi ősfák
 Bükkalja Tanösvény Szabadidő Park

Ismert emberek 
 Vályi Nagy Károly - a szépmíves szűcsmesterség bükkábrányi megalapítója.  A gömöri eredetű Vályi Nagy Károly  a közeli Gelejen tanulta a díszes-szűcsséget és a családalapítás után itt telepedett le. A mesterség hat évtizeden át szállt apáról fiúra. A Vályi Nagy család készítményeinek helyben volt legnagyobb keletje, a bükkábrányiak az egyszerűbb munkákat kedvelték. Az általuk készített cifra hosszú férfibundákat és hímzett női bekecseket (kuzsukat) Tardra szállították. E sajátos díszítő művészetet a tardi matyó ízlés tartotta fenn, mely különösen az asszonynép körében volt kedvelt; ők kedvelték a cserfarózsás, tulipántos, csicsórózsás hímzéseket.
 Répássy János alsóábrányi plébános

Bükkábrányban születtek 
Itt született Géczy István (Alsóábrány, 1860. május 20. - Budapest, 1936. január 8.) népszínműíró, színész. Nevét 1897-ben a Gyimesi vadvirág című műve tette országosan ismertté.

Képek 

 Képek a múzeum honlapjáról

Jegyzetek

További információk 
 Bükkábrány község honlapja

Borsod-Abaúj-Zemplén megye települései